CELEX: 62018TN0599
Language: el
Date: 2018-10-05 00:00:00
Title: Υπόθεση T-599/18: Προσφυγή της 5ης Οκτωβρίου 2018 — Aeris Invest κατά Ενιαίου Συμβουλίου Εξυγίανσης (SRB)

26.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 427/101
            
         
      Προσφυγή της 5ης Οκτωβρίου 2018 — Aeris Invest κατά Ενιαίου Συμβουλίου Εξυγίανσης (SRB)
      (Υπόθεση T-599/18)
      (2018/C 427/133)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Aeris Invest Sàrl (Λουξεμβούργο, Λουξεμβούργο) (εκπρόσωποι: R. Vallina Hoset, P. Medina Sánchez και A. Sellés Marco, δικηγόροι)
      
         Καθού: Ενιαίο Συμβούλιο Εξυγίανσης (SRB)
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της 14ης Σεπτεμβρίου 2018·
               
            
                  —
               
               
                  να καταδικάσει το Ενιαίο Συμβούλιο Εξυγίανσης στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής κατά της από 14 Σεπτεμβρίου 2018 αποφάσεως του Ενιαίου Συμβουλίου Εξυγίανσης (στο εξής: SRB) να μην προβεί σε τελική εκ των υστέρων αποτίμηση στο πλαίσιο της αποφάσεως SRB/EES/2017/08 της 7ης Ιουνίου 2017, σχετικά με καθεστώς εξυγίανσης του τραπεζικού ιδρύματος Banco Popular Español, S.A (στο εξής: προσβαλλόμενη απόφαση), η προσφεύγουσα προβάλλει δύο λόγους.
      
               
                  1.
               
               
                  Πρώτος λόγος που αντλείται από παράβαση του άρθρου 20, παράγραφος 11, του κανονισμού (ΕΕ) 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ 2014, L 25, σ. 90). Ο λόγος αυτός διαιρείται σε τρία σκέλη.
                  
                              —
                           
                           
                              Πρώτο σκέλος, που αντλείται από το επιχείρημα ότι η προσβαλλόμενη απόφαση διατυπώνει κρίση επί της δυνατότητας επανεγγραφής απαιτήσεων των πιστωτών ή αυξήσεως της αξίας του καταβληθέντος ανταλλάγματος χωρίς πραγματοποίηση τελικής εκ των υστέρων αποτιμήσεως.
                           
                        
                              —
                           
                           
                              Δεύτερο σκέλος, που αντλείται από το επιχείρημα ότι το SRB δεν επαλήθευσε ότι οι πληροφορίες βάσει των οποίων πραγματοποιείται η αποτίμηση είναι κατά το δυνατόν πρόσφατες και πλήρεις ούτως ώστε να λαμβάνεται πλήρως υπόψη οποιαδήποτε απώλεια υφίστανται τα στοιχεία του ενεργητικού μιας οντότητας.
                           
                        
                              —
                           
                           
                              Τρίτο σκέλος, που αντλείται από μη τήρηση της νομολογίας Meroni στο μέτρο που η Επιτροπή έπρεπε να είχε δώσει την έγκρισή της για την απόφαση του SRB να μη μεριμνήσει για τη διενέργεια τελικής εκ των υστέρων αποτιμήσεως.
                           
                        
            
               
                  2.
               
               
                  Δεύτερος λόγος που αντλείται από κατάχρηση εξουσίας από την οποία πάσχει η προσβαλλόμενη απόφαση και η οποία αποδεικνύεται από ένα σύνολο αντικειμενικών, κρίσιμων και συγκλινουσών ενδείξεων. Συναφώς, η προσφεύγουσα υποστηρίζει ότι με την προσβαλλόμενη απόφαση παρακάμπτεται η διαδικασία του άρθρου 20 του προαναφερθέντος κανονισμού (ΕΕ) 806/2014 και ότι ο σκοπός στον οποίο απέβλεπε το SRB εκδίδοντας την απόφαση αυτή ήταν να αποκρύψει την πραγματική κατάσταση της Banco Popular Español, S.A.